Kind sterf toe motoris van verkeerspolisie vlugArgieffoto bloot ter illustrasie van spoedbeperkinge. (Foto: Arrive Alive) ’n Motoris het Dinsdag ’n sewejarige kind raakgery toe hy glo die plaaslike verkeerspolisie probeer ontduik en deur ’n huis in Limpopo geploeg het. Die kind is op die toneel dood. Mike Maringa, provinsiale woordvoerder van die departement van vervoer, sê drie verkeersbeamptes het ná 16:00 die D3248 Deerpark-pad buite Tzaneen dopgehou en spoedkontroles gedoen. Die beamptes het ’n Toyota-motor opgemerk wat 93 km per uur in ’n 60 km/h-sone ry en een van die beamptes het die motor probeer voorkeer. Die motoris het glo teen ’n hoë spoed weggejaag en die beamptes het die motor agternagesit. Die motor is kort daarna by die Mandlakazi-nedersetting in die omgewing van Nwa-Mitwa opgespoor waar dit deur ’n huis geploeg en omgeslaan het. Die bestuurder (25) van die motor is summier in hegtenis geneem en ’n saak van strafbare manslag is aanhangig gemaak. Mavhungu Lerule-Ramakhanya, LUR vir vervoer en gemeenskapsveiligheid in die provinsie, het die voorval betreur. “Ek is ontsteld oor die situasie wat gelei het tot die dood van ’n kind aan die hand van ’n roekelose bestuurder wat van die beamptes gevlug het.” Die LUR het ook haar medelye met die kind se familie betuig en die versekering gegee dat geregtigheid sal geskied.